JAS เด้ง 3% รับโหวตเอกฉันท์ขาย JASIF-3BB ลุ้นปันผลพิเศษ 0.22-1.12 บ.
ผู้ถือหุ้น JAS โหวตเอกฉันท์ 97.2052% ไฟเขียวขาย TTTBB และ JASIF มูลค่ารวม 3.2 หมื่นล้านบาท ให้ ADVANC ขณะที่ลุ้นด่านหินผู้ถือหน่วย JASIF ประชุมวันที่ 18 ต.ค.นี้ อนุมัติแก้สัญญาตาม ADVANC โบรกฯ ชี้ผ่านฉลุย! ยีลด์ปันผลปี 66-68 มากขึ้น คาดราคา JASIF จะดีดกลับเกิน 9 บาท พร้อมคาด JAS อาจมีปันผลพิเศษ 0.22-1.12 บาทต่อหุ้น ยีลด์ปันผลสูง 8-42% หลังขาย TTTBB และ JASIF เสร็จ
ผู้ถือหุ้น JAS โหวตเอกฉันท์ 97.2052% ไฟเขียวขาย TTTBB และ JASIF มูลค่ารวม 3.2 หมื่นล้านบาท ให้ ADVANC ขณะที่ลุ้นด่านหินผู้ถือหน่วย JASIF ประชุมวันที่ 18 ต.ค.นี้ อนุมัติแก้สัญญาตาม ADVANC โบรกฯ ชี้ผ่านฉลุย! ยีลด์ปันผลปี 66-68 มากขึ้น คาดราคา JASIF จะดีดกลับเกิน 9 บาท พร้อมคาด JAS อาจมีปันผลพิเศษ 0.22-1.12 บาทต่อหุ้น ยีลด์ปันผลสูง 8-42% หลังขาย TTTBB และ JASIF เสร็จ
26 ก.ย. 2565

ผู้สื่อข่าวรายงานว่า วันนี้ (26 ก.ย.65) ราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS ณ เวลา 10:03 น. อยู่ที่ระดับ 2.74 บาท บวก 0.08 บาท หรือ 3.01% สูงสุดที่ระดับ 2.78 บาท ต่ำสุดที่ระดับ 2.68 บาท ด้วยมูลค่าการซื้อขาย 86.38 ล้านบาท

โดยราคาหุ้น JAS ปรับตัวขึ้นแรงวันนี้ หลังมีการรายงานข่าวจาก นายสุพจน์ สัญญพิสิทธิ์กุล ประธานเจ้าหน้าที่บริหาร (รักษาการ) ของ JAS เปิดเผยว่า ที่ประชุมวิสามัญผู้ถือหุ้น ครั้งที่ 1/2565 เมื่อวันที่ 23 กันยายน 2565 ได้มีมติอนุมัติการจำหน่ายเงินลงทุนในบริษัทย่อยและกิจการที่เกี่ยวข้องและการมอบอำนาจการดำเนินการ ด้วยคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน โดยไม่นับส่วนของผู้ถือหุ้นที่มีส่วนได้เสีย
โดยที่ประชุมผู้ถือหุ้นมีมติเห็นด้วย จำนวน 5,149,909,316 เสียง คิดเป็น 97.2052% ของจำนวนหุ้นของผู้ถือหุ้นที่เข้าร่วมประชุมและมีสิทธิออกเสียงลงคะแนนในวาระนี้ จำนวน 5,297,976,587 หุ้น ขณะที่มีมติไม่เห็นด้วย 148,015,271 เสียง คิดเป็น 2.7938% และงดออกเสียง 52,000 เสียง คิดเป็น 0.0009%
ขณะที่ก่อนหน้านี้ ที่ประชุมคณะกรรมการบริษัท JAS เมื่อวันที่ 3 กรกฎาคม 2565 ได้มีมติอนุมัติการจำหน่ายเงินลงทุน ได้แก่ 1) หุ้นบริษัท ทริปเปิลที บรอดแบนด์ จำกัด (มหาชน) หรือ TTTBB (3BB) ซึ่งบริษัท อคิวเมนท์ จำกัด (บริษัทย่อยที่ JAS ถือหุ้นในสัดส่วน 100%) ถืออยู่ 7,529,234,885 หุ้น หรือคิดเป็น 99.87% ของหุ้นที่จำหน่ายแล้วทั้งหมดของ TTTBB คิดเป็นมูลค่า 19,500 ล้านบาท และ 2) หน่วยลงทุนของกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) ที่ JAS ถืออยู่ 1,520,000,000 หน่วย หรือคิดเป็น 19% ของหน่วยลงทุนทั้งหมดของ JASIF ในราคาหน่วยละ 8.50 บาท คิดเป็นมูลค่า 12,920 ล้านบาท รวมมูลค่าทั้งสิ้น 32,420 ล้านบาท ให้แก่ บริษัท แอดวานซ์ ไวร์เลส เน็ทเวอร์ค จำกัด ซึ่งเป็นบริษัทย่อยในกลุ่มบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC (เอไอเอส)
ด้านแหล่งข่าววงการเงิน กล่าวว่า แม้ที่ประชุมผู้ถือหุ้น JAS จะมีมติอนุมัติให้ ADVANC สามารถเข้าทำรายการซื้อ TTTBB และ JASIF ได้ แต่ยังต้องติดตามการประชุมวิสามัญของ JASIF ซึ่งจะจัดขึ้นในวันที่ 18 ตุลาคม 2565 รวมถึงยังคงต้องผ่านกระบวนการอนุมัติโดยสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช.
อย่างไรก็ตาม ผู้สื่อข่าวรายงานว่า หลังจากที่ประชุมผู้ถือหุ้นของ JAS ได้อนุมัติการขายหุ้นใน TTTBB และ JASIF โดยในขั้นตอนต่อไปจะเป็นการประชุมผู้ถือหน่วยลงทุนก่อนการประชุมจริง (Pre E-CM) ผ่านระบบอิเล็กทรอนิกส์ในวันศุกร์ที่ 7 ตุลาคม 2565 เวลา 9.00-12.00 น. เพื่อชี้แจงรายละเอียดเกี่ยวกับการผ่อนผันและแก้ไขรายละเอียดบางประการในสัญญาจัดหาผลประโยชน์จากทรัพย์สินกิจการโครงสร้างพื้นฐาน และยกเลิกสัญญาบางฉบับที่เกี่ยวข้อง โดยจะยังไม่มีการลงคะแนนเสียงใด ๆ และสงวนสิทธิให้ผู้ถือหน่วยลงทุน 1,000 รายแรก ที่ลงทะเบียนก่อนเป็นผู้มีสิทธิเข้าร่วมประชุม
ส่วนวันประชุมวิสามัญฯ ครั้งที่ 1/2565 ผ่านระบบอิเล็กทรอนิกส์ จะจัดขึ้นในวันอังคารที่ 18 ตุลาคม 2556 เวลา 13.00 น.
ด้านแหล่งข่าวจากนักลงทุนรายใหญ่ใน JASIF กล่าวว่า การเลื่อนจัดการประชุมของผู้ถือหุ้น JASIF สาเหตุนอกเหนือจากการเปลี่ยนแปลงวาระการประชุมแล้ว ยังมาจากทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ต้องการให้นักลงทุนมีเวลาศึกษาข้อมูลเพิ่มเติม รวมถึงให้ ADVANC มีเวลาเดินสายทำความเข้าใจกับนักลงทุนมากยิ่งขึ้น
“หากผู้ถือหน่วย JASIF โหวตอนุมัติแล้ว เมื่อถึงเวลานั้นจะมีความชัดเจนมากขึ้นเกี่ยวกับการที่ ADVANC จะเข้ามาถือหุ้นแทน JAS และน่าจะทำให้ราคาหน่วยลงทุนของ JASIF ค่อย ๆ ขยับเพิ่มขึ้นมาเป็นลำดับ และมั่นใจว่าราคาน่าจะเพิ่มขึ้นมาผ่านเกินกว่า 9.00-10.00 บาทได้” แหล่งข่าว กล่าว
ขณะที่ โบรกเกอร์ส่วนใหญ่ให้ราคาเป้าหมายของ JASIF ไว้เกินกว่า 9 บาท เช่น บล.บัวหลวง ให้ไว้ 12.60 บาท (กรณีไม่มีการเปลี่ยนแปลงใด ๆ) และ 9.60 บาท (กรณีเป็นไปตามเงื่อนไขที่จะเกิดขึ้นล่าสุด) ส่วน บล.โนมูระ พัฒนสิน ให้ราคาเป้าหมาย 10.50 บาท
ด้านบริษัทหลักทรัพย์ ดีบีเอส วิคเคอร์ส (ประเทศไทย) จำกัด (DBSV) ประเมินว่า ผู้ถือหุ้น JAS โหวตผ่านอนุมัติขายหุ้น TTTBB และ JASIF ให้ ADVANC ขณะที่ ADVANC เพิ่มเงื่อนไข ทั้งจ่ายค่าเช่าล่วงหน้า, ธนาคารกรุงเทพ จำกัด (มหาชน) หรือ BBL จะให้เงื่อนไขเงินกู้ดีขึ้น กับ JASIF ถ้า ADVANC ซื้อสำเร็จ คาดว่าที่ประชุมผู้ถือหน่วย JASIF วันที่ 18 ตุลาคม 2565 จะโหวตผ่าน เพราะยีลด์เงินปันผลปี 2566-2568 มากขึ้นแล้ว
ทั้งนี้ ราคาพื้นฐาน JASIF 8.50 บาท ซึ่งเท่ากับราคาที่ ADVANC ซื้อ และพลอยจะทำให้หุ้น ADVANC มีโอกาสปรับขึ้นไปด้วย เนื่องจากจะซื้อ TTTBB และ JASIF สำเร็จ ยังผลให้ขึ้นเป็นผู้นำตลาดธุรกิจ Fix Broadband เป็นอันดับ 2 ทันที แนะนำซื้อ ADVANC ที่ราคาพื้นฐาน 250 บาท
นอกจากนี้ วิเคราะห์ว่าเมื่อ JAS ขายหุ้น TTTBB และ JASIF มูลค่ารวมทั้งหมด 32,420 ล้านบาท จะเหลือเงินสดจากการทำรายการอยู่อีกถึง 19,230 ล้านบาท ซึ่งมีความเป็นไปได้ที่ JAS จะจ่ายปันผลพิเศษออกมา หากย้อนไปในปี 2562 บริษัทมีเหตุการณ์สำคัญคือ ขายสินทรัพย์เพิ่มเข้าไปยัง JASIF ทำให้ได้เงินสุทธิค่าขายที่ 36,200 ล้านบาท และเป็นกำไร 7,300 ล้านบาท ในปีนั้น JAS ได้จ่ายปันผลพิเศษออกมาสูงถึง 1.45 บาท คิดเป็นอัตราการจ่ายจากเงินค่าขายต่อหุ้นในสัดส่วนที่ราว 34%
ขณะที่ จากการทำ Sensitivity ที่ระดับอัตราการจ่าย (Payout Ratio) ที่ 10-50% คิดจากเงินค่าขายหุ้นที่เหลือ 19,200 ล้านบาท หรือ 2.25 บาทต่อหุ้น จะได้เงินปันผลในช่วง 0.22-1.12 บาท คิดเป็นอัตราผลตอบแทนปันผลสูง 8-42% ขึ้นอยู่กับว่า JAS จะนำเงินไปใช้ลงทุน หรือคืนหนี้มากน้อยเพียงใด แต่หากยึดตามหลักระมัดระวัง (Conservative) ให้จ่ายในอัตราเพียง 10% เงินปันผลจะเป็น 0.22 บาท อัตราผลตอบแทนปันผล 8% หากทดสอบว่าให้ราคาหุ้นตอบรับในทางบวกและอัตราผลตอบแทนเหลือ 5% จนน่าสนใจน้อยลง ราคาหุ้นจะไปอยู่ที่ระดับ 4.50 บาท ซึ่งยังมีส่วนเพิ่มถึง 69% จากราคาหุ้นในปัจจุบัน